Ettepanek: NÕUKOGU OTSUS milles käsitletakse Euroopa Liidu seisukohta seoses 15 isikust koosneva vahekohtunike nimekirja koostamisega ühelt poolt Euroopa Liidu ja selle liikmesriikide ning teiselt poolt Korea Vabariigi vahelise vabakaubanduslepingu kultuurikoostöö protokolli jaoks /* COM/2014/0543 final - 2014/0251 (NLE) */





SELETUSKIRI 1. ETTEPANEKU TAUST Ühelt poolt Euroopa Liidu ja selle liikmesriikide ning teiselt poolt Korea Vabariigi vahelist vabakaubanduslepingut[1] (edaspidi „vabakaubandusleping”) on ajutiselt kohaldatud alates 2011. aasta juulist. Vastavalt vabakaubanduslepingu raames lepinguosaliste vahel sõlmitud kultuurikoostöö protokollile (edaspidi „protokoll”) loodi koostööraamistik, mille kohaselt teevad lepinguosalised koostööd kultuuritegevuse, -toodete ja -teenuste vahetamise hõlbustamiseks ja selliste vahetuste tingimuste parandamiseks, muu hulgas audiovisuaalses sektoris. Erandina vabakaubanduslepingu institutsioonilistest sätetest ei kuulu protokoll kaubanduskomitee pädevusse. Protokolliga seoses täidab kõiki kaubanduskomitee ülesandeid (kui need on protokolli rakendamisel asjakohased) protokolli raames loodud kultuurikoostöö komitee, mis koosneb kummagi lepinguosalise ametiasutuste kõrgematest ametnikest. Kultuurikoostöö komitee esimesel kohtumisel Brüsselis 5. detsembril 2013 vahetasid lepinguosalised teavet oma õiguslike aluste ja kultuuritegevuse kohta. Protokolliga leppisid pooled muu hulgas kokku vahekohtu loomises, mis koosneb 15 isikust, kes soovivad ja saavad vahekohtuniku ülesannet täita, kui lepinguosaliste vahel tekib vaidlus. Kumbki lepinguosaline nimetab vahekohtuniku kohale viis isikut. Lisaks valivad lepinguosalised viis isikut, kes ei ole kummagi lepinguosalise kodanikud ja kes täidavad vahekohtu esimehe kohuseid. 2. KONSULTEERIMINE HUVITATUD ISIKUTEGA JA MÕJU HINDAMINE Liikmesriikidega konsulteeriti mitmel korral nõukogu kultuurikomitees, et teha kindlaks võimalikud vahekohtunikud vaidluste lahendamiseks protokolli alusel. Pärast kultuurikomisjoni liikmete ärakuulamist 30. juulil 2013 pakuti ELi vahekohtunikena välja seitse nime. Euroopa Komisjon sai Korea vahekohtunike nimekirja 7. aprillil 2014. Nende vahekohtunike nimekiri, kes ei esinda ei ELi ega Koread, koostati pärast konsulteerimist ELi delegatsioonidega OECD ja UNESCO juures (Pariisis) ning ÜRO juures (Genfis), samuti konsulteeriti Korea poolega. Vahekohtunikud valiti järgmiste kriteeriumide alusel: – sõltumatus – ei ole seotud lepinguosaliste valitsustega, võimeline täitma oma ülesandeid üksikisikuna, võtmata juhtnööre üheltki organisatsioonilt ega valitsuselt seoses vaidlusaluse küsimusega. Lepinguosaliste valitsuste liikmeid ja liidu institutsioonide ametnikke ei saa pidada sõltumatuks; – vastavus vahekohtute liikmete ja vahendajate tegevusjuhendile (vt vabakaubanduslepingu lisa 14-C); – kogemused rahvusvaheliste suhete ja/või teaduskraad rahvusvahelise õiguse valdkonnas; – kui võimalik, kogemused kultuuri- ja audiovisuaalvaldkonnas, ideaaljuhul ka rahvusvahelises kontekstis; – kui võimalik, kogemus vahekohtunikuna tegutsemisel rahvusvahelise kaubanduse küsimustes. 3. ETTEPANEKU ÕIGUSLIK KÜLG Vahekohtu loomise menetlus on sätestatud protokolli artiklis 3bis. Nõutud meetmed on võetud eespool kirjeldatud korras. Nagu on märgitud artikli 3bis lõikes c „kultuurikoostöö komitee (...) koostab nimekirja 15 isikust, kes soovivad ja saavad tegutseda vahekohtunikena”. Kultuurikoostöö komitee töökorra artikli 11 kohaselt võtab komitee otsuse 15 vahekohtuniku nimetamise kohta vastu lepinguosaliste kokkuleppena (vt eelnõu allpool). Selleks on vaja nõukogu otsust seisukoha kohta, mis võetakse Euroopa Liidu nimel seoses 15 isikust koosneva vahekohtunike nimekirja koostamisega protokolli jaoks vastavalt nõukogu otsuse 2011/265/EL artiklile 6. 4. MÕJU EELARVELE Ei kohaldata 5. TÄIENDAV TEAVE Ei kohaldata 2014/0251 (NLE) Ettepanek: NÕUKOGU OTSUS milles käsitletakse Euroopa Liidu seisukohta seoses 15 isikust koosneva vahekohtunike nimekirja koostamisega ühelt poolt Euroopa Liidu ja selle liikmesriikide ning teiselt poolt Korea Vabariigi vahelise vabakaubanduslepingu kultuurikoostöö protokolli jaoks EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 167 lõiget 3 koostoimes artikli 218 lõikega 9, võttes arvesse Euroopa Komisjoni ettepanekut ning arvestades järgmist: (1) Nõukogu andis 23. aprillil 2007 komisjonile loa pidada Euroopa Liidu ja selle liikmesriikide nimel Korea Vabariigiga läbirääkimisi vabakaubanduslepingu üle. (2) Need läbirääkimised on lõppenud ning vabakaubandusleping ühelt poolt Euroopa Liidu ja selle liikmesriikide ning teiselt poolt Korea Vabariigi vahel[2] (edaspidi „leping”) kirjutati alla 6. oktoobril 2010. Leping sisaldab kultuurikoostöö protokolli (edaspidi „protokoll”), millega vastavalt selle artiklile 1 loodi koostööraamistik, mille kohaselt teevad lepinguosalised koostööd kultuuritegevuse, -toodete ja -teenuste vahetamise hõlbustamiseks. (3) Vastavalt lepingu artikli 15.10 lõikele 5 on seda osaliselt ja ajutiselt kohaldatud nõukogu otsusega 2011/265/EL[3] (edaspidi „otsus”) alates 1. juulist 2011 kuni selle jõustumiseks vajalike menetluste lõpuleviimiseni. Otsuse artikli 6 kohaselt määrab nõukogu kindlaks liidu seisukoha kultuurikoostöö komitees (edaspidi „komitee”) õiguslike tagajärgedega otsuste suhtes, toimides vastavalt aluslepingule. (4) Protokolli artiklis 3bis on sätestatud, et komitee koostab pärast selle moodustamist viivitamata nimekirja 15 isikust, kes soovivad ja saavad tegutseda vahekohtunikena. (5) Liit peaks kindlaks määrama seisukoha, mida võtta seoses vahekohtunike nimekirja koostamisega, ON VASTU VÕTNUD KÄESOLEVA OTSUSE: Artikkel 1 Seisukoht, mille liit peaks võtma kultuurikoostöö komitees (mis on loodud ühelt poolt Euroopa Liidu ja selle liikmesriikide ning teiselt poolt Korea Vabariigi vahelise vabakaubanduslepingu kultuurikoostöö protokolliga) ning mis puudutab nimekirja koostamist 15 isikust, kes tegutseksid vahekohtunikena, põhineb kultuurikoostöö komitee otsuse eelnõul, mis on lisatud käesolevale otsusele. Artikkel 2 Käesolev otsus jõustub selle vastuvõtmise kuupäeval. Brüssel, Nõukogu nimel eesistuja [1] ELT L 127, 14.5.2011, lk 6. [2] ELT L 127, 14.5.2011, lk 6. [3] Nõukogu otsus 2011/265/EL, 16. september 2010, ühelt poolt Euroopa Liidu ja selle liikmesriikide ning teiselt poolt Korea Vabariigi vahelise vabakaubanduslepingu Euroopa Liidu nimel allkirjastamise ja selle ajutise kohaldamise kohta (ELT L 127, 14.5.2011, lk 1). LISAD järgmise dokumendi juurde: Ettepanek: Nõukogu otsus, milles käsitletakse Euroopa Liidu seisukohta seoses 15 isikust koosneva vahekohtunike nimekirja koostamisega ühelt poolt Euroopa Liidu ja selle liikmesriikide ning teiselt poolt Korea Vabariigi vahelise vabakaubanduslepingu kultuurikoostöö protokolli jaoks 1. LISA ELi-KOREA KULTUURIKOOSTÖÖ KOMITEE OTSUSE nr 2 EELNÕU vahekohtunike nimekirja koostamise kohta, millele on osutatud ühelt poolt Euroopa Liidu ja selle liikmesriikide ning teiselt poolt Korea Vabariigi vahelise vabakaubanduslepingu kultuurikoostöö protokolli artiklis 3bis KULTUURIKOOSTÖÖ KOMITEE, võttes arvesse ühelt poolt Euroopa Liidu ja selle liikmesriikide ning teiselt poolt Korea Vabariigi vahel (edaspidi „lepinguosalised”) 6. oktoobril 2010 Brüsselis allkirjastatud vabakaubanduslepingu kultuurikoostöö protokolli (edaspidi „protokoll”), eriti selle artiklit 3bis, ning arvestades järgmist: (1) Protokollis on sätestatud vaidluste lahendamise mehhanism, mille kohaselt lahendatakse vaidlusi vahekohtus. (2) Vaidluse korral lepinguosalised konsulteerivad, et jõuda kokkuleppele vahekohtu koosseisus. (3) Kui lepinguosalised ei jõua vahekohtu koosseisus kokkuleppele, moodustatakse vahekohus, valides loosi teel isikud protokolli artikli 3bis kohaselt koostatud nimekirjast. (4) Lepinguosalised on kokku leppinud 15 isikust koosnevas nimekirjas, ON VASTU VÕTNUD KÄESOLEVA OTSUSE: Artikkel 1 Käesolevaga koostatakse 15 isikust koosnev vahekohtunike nimekiri kooskõlas protokolli artikli 3bis punktiga c. Nimekiri on sätestatud käesoleva otsuse lisas. Artikkel 2 Käesolev otsus jõustub selle vastuvõtmise kuupäeval. (Linn) Kultuurikoostöö komitee nimel Hariduse ja kultuuri peadirektoraadi peadirektor Euroopa Komisjon Esimene aseminister Korea Vabariigi kultuuri-, spordi- ja turismiministeerium 2. LISA VAHEKOHTUNIKE NIMEKIRI ELi soovitatud vahekohtunikud · James BRIDGEMAN · Ursula KRIEBAUM · Alessandra LANCIOTTI · Hélène RUIZ FABRI · Jan WOUTERS Korea soovitatud vahekohtunikud · Byung-Chol YOON · Eun Young PARK · Young Jae CHO · Seung-Soo CHOI · Chang Hwan SHIN Vahekohtu esimehed · Florentino P. FELICIANO (Filipiinid) · Juan Antonio DORANTES (Mehhiko) · Christian HÄBERLI (Šveits) · Leng Sun CHAN (Malaisia) · Teresa CHENG (Hiina)